การท่องเที่ยวแห่งประเทศไทย ร่วมกับสายการบินแอร์เอเชีย เปิดตัวแคมเปญ "เมืองรอง ต้องไป"
นายกฤษณะ แก้วธำรงค์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) เปิดเผยว่า ททท. ร่วมกับสายการบินแอร์เอเชีย เปิดตัวโครงการเมืองรอง ต้องลอง ภายใต้แคมเปญ "เมืองรอง ต้องไป" เพื่อส่งเสริมการท่องเที่ยวภายในประเทศ กระตุ้นเศรษฐกิจ กระจายรายได้ไปสู่เมืองอื่นๆ และท้องถิ่นมากขึ้น ภายใต้แคมเปญการตลาด Amazing Thailand ,Amazing ยิ่งกว่าเดิม สร้างปรากฎการณ์ท่องเที่ยว More Amazing ตอบโจทย์พฤติกรรมกลุ่มเป้าหมายที่หลากหลาย รวมถึงกลุ่มนักท่องเที่ยว Gen Y และกลุ่มวัยทำงานที่มีไลฟ์สไตล์ชื่นชอบและแสวงหารูปแบบการท่องเที่ยวที่แปลกใหม่ โดย ททท. เชื่อมั่นว่าจากสถานการณ์การแพร่ระบาดของโรคโควิด-19 ในปัจจุบันที่ได้มีการนำบทเรียนต่างๆ มาปรับใช้แล้วจะไม่ส่งผลกระทบต่อภาคการท่องเที่ยวมากนักในส่วนของสายการบินแอร์เอเชีย พร้อมให้บริการเส้นทางภายในประเทศ รวมทั้งเที่ยวบินที่บินตรงไปยังเมืองรอง อาทิ เชียงราย นครศรีธรรมราช ระนอง และอุดรธานี ซึ่งทุกจังหวัดล้วนเป็นเมืองที่มีความโดดเด่น มีเอกลักษณ์เฉพาะตัวและพร้อมต้อนรับนักท่องเที่ยว นอกจากนี้การท่องเที่ยวเมืองรองนักท่องเที่ยวยังสามารถเที่ยวควบจังหวัดรอบข้างได้ในทริปเดียว เช่น นครพนม-สกลนคร หรือชุมพร-ระนอง ซึ่งสามารถเลือกบินไปและบินกลับได้จากทั้ง 2 จังหวัด หรือการเดินทางไปในจังหวัดข้างเคียง เช่น เชียงราย-พะเยา อุดรธานี-บึงกาฬ หรือร้อยเอ็ด-ยโสธร เป็นต้น โดยแอร์เอเชียจัดโปรโมชันราคาบัตรโดยสารเริ่มต้นที่ 599 บาทต่อเที่ยว รวมทั้งโปรโมชันที่พักโรงแรม ราคาเริ่มต้นที่ 1,388 บาท จองได้ตั้งแต่วันที่ 12-18 เมษายน 2564 เพื่อใช้เดินทางได้ตั้งแต่วันที่ 20 เมษายน 2564 ถึง 30 กันยายน 2564 ทั้งนี้แอร์เอเชียยังคงดำเนินการตามมาตรฐานสุขอนามัยในการให้บริการตลอดการเดินทาง